กองพันลาดตระเวน กองพลนาวิกโยธิน

กองพันลาดตระเวน กองพลนาวิกโยธิน (Reconnaissance Battalion: RECON) อักษรย่อ: พัน.ลว. พล.นย. หรือที่รู้จักกันในชื่อ รีคอน สังกัดหน่วยบัญชาการนาวิกโยธิน กองทัพเรือ เป็นหน่วยรบพิเศษที่มีศักยภาพสูงของนาวิกโยธินไทย มีฉายาว่านักรบ 3 มิติ เนื่องจากสามารถปฏิบัติงานได้ทั้งน้ำ ฟ้า ฝั่ง
กองพันลาดตระเวน กองพลนาวิกโยธินมีคำปฏิญาณตนว่า ภารกิจเหนือสิ่งอื่นใด แม้ชีวิต

**ประวัติ**
กองพันลาดตระเวน ก่อตั้งเมื่อ 24 กุมภาพันธ์ พ.ศ. 2482 ในชื่อกองร้อยลาดตระเวนใช้ม้า จากนั้นในปี พ.ศ. 2485 ได้เปลี่ยนชื่อเป็นกองลาดตระเวน กรมนาวิกโยธิน จากนั้นในปี พ.ศ. 2505 ได้จัดหน่วยรวมกันเป็น กองร้อยลาดตระเวน กรมผสมนาวิกโยธิน จากนั้นในปี พ.ศ. 2521 กองร้อยลาดตระเวน ได้เพิ่มเติมหมวดสุนัขทหารเข้ามาในหน่วย พร้อมกับกองร้อยรถเกราะ 2 กองร้อย และยกฐานะขึ้นเป็นกองพันลาดตระเวน กรมนาวิกโยธิน แบ่งส่วนบังคับบัญชาในครั้งแรกคือ กองร้อยกองบังคับการและบริการ กองร้อยลาดตระเวนสะเทินน้ำสะเทินบก และกองร้อยลาดตระเวนยานยนต์ 2 กองร้อย
ในวันที่ 25 ธันวาคม พ.ศ. 2523 กองพันลาดตระเวนได้รับพระราชทานธงชัยเฉลิมพล จากพระบาทสมเด็จพระปรมินทรมหาภูมิพลอดุลยเดช จึงถือว่าวันนี้เป็นวันคล้ายวันสถาปนาหน่วยมาจนถึงปัจจุบัน ต่อมาในวันที่ 1 มีนาคม พ.ศ. 2525 กองพันลาดตระเวนได้ย้ายที่ตั้งมาอยู่ที่เลขที่ 150 หมู่ 3 บ้านทุ่งโปร่ง ตำบลสัตหีบ อำเภอสัตหีบ จังหวัดชลบุรี จากนั้นในวันที่ 1 เมษายน พ.ศ. 2532 กองพันลาดตระเวน ได้เปลี่ยนมาขึ้นตรงต่อกองพลนาวิกโยธิน หน่วยบัญชาการนาวิกโยธิน และวันที่ 1 เมษายน พ.ศ. 2555 กองพันลาดตระเวนปรับโครงสร้างใหม่เป็นรูปแบบปัจจุบัน

**โครงสร้างหน่วย**
กองพันลาดตระเวน กองพลนาวิกโยธิน มีโครงสร้างการจัดหน่วย ดังนี้- กองร้อยกองบังคับการและบริการ (ร้อย.บก. และบริการ)
** หมวดสุนัขทหาร (มว.สท.)- กองร้อยลาดตระเวนระยะไกล (ร้อย.ลว.ระยะไกล)- กองร้อยลาดตระเวนสะเทินน้ำสะเทินบกที่ 1 (ร้อย.ลว.นบ.1)- กองร้อยลาดตระเวนสะเทินน้ำสะเทินบกที่ 2 (ร้อย.ลว.นบ.2)
หน่วยรีคอนพร้อมด้วยปืนทาวอร์ เอ็กซ์ 95 ในการสาธิตการปฏิบัติการในงานวันเด็ก พ.ศ. 2561

**สัญลักษณ์**
สัญลักษณ์อาร์มลาดตระเวน ของกองพันลาดตระเวน กองพลนาวิกโยธิน มีความหมายประกอบไปด้วย- เกลียวเชือก หมายถึง ความสามัคคีกลมเกลียวของกองพันลาดตระเวน กองพลนาวิกโยธิน- พื้นสีดำ หมายถึง การปฏิบัติงานในเวลากลางคืน- หัวกระโหลก หมายถึง การรบอย่างเก่งกาจเหมือนปีศาจ ไม่กลัวเกรงต่อความตาย- ดวงตาสีแดง หมายถึง การมองการณ์ไกล- ไม้พายไขว้ หมายถึง การปฏิบัติการลาดตระเวนแบบสะเทินน้ำสะเทินบก- แว่นดำน้ำ หมายถึง การปฏิบัติงานใต้น้ำ- ดวงดาวสองดวง หมายถึง ดาวเหนือและดาวใต้ ที่ใช้ในการเป็นหลักในการนำทางไปสู่เป้าหมาย
สัญลักษณ์เครื่องหมายแสดงความสามารถ ของกองพันลาดตระเวน กองพลนาวิกโยธิน มีความหมายประกอบไปด้วย- ท้องทะเล ท้องฟ้า ภูเขา และหน้าผา ระหว่างสมอสองอันที่ถูกพันด้วยเชือก หมายถึง ความสามัคคีของกองทัพเรือในการปกป้องคุ้มภัย ป้องกันภัยคุกคามที่จะมามีเข้ามา ทั้งจากน่านน้ำ น่านฟ้า และชายฝั่งทะเลไทย- ครุฑเหยียบโลกที่มีแผนที่ประเทศไทย มีสมอปัก หมายถึง เครื่องหมายของนาวิกโยธินไทยที่ขึ้นต่อกองทัพเรือ

**ภารกิจ**
กองพันลาดตระเวน กองพลนาวิกโยธิน มีหน้าที่หลักในการลาดตระเวนระยะไกล โดยเป็นหน่วยแรกที่ต้องเข้าถึงพื้นที่การรบ มีลักษณะคล้ายกับกองร้อยลาดตระเวนระยะไกล (LRRP) ของกองทัพบก แต่จะเน้นภารกิจไปที่การปฏิบัติการในพื้นที่ชายฝั่งทะเลและบนเรือ โดยสามารถปฏิบัติการได้ทั้ง 3 มิติทั้งน้ำ ฟ้า ฝั่ง คือการปฏิบัติการใต้น้ำ การส่งกำลังทางอากาศ การปฏิบัติการจากน้ำสู่ฝั่ง และการปฏิบัติการบนฝั่ง
นอกจากนี้ กองพันลาดตระเวนยังมีหน้าที่ในการตรวจสอบพิสูจน์ทราบวัตถุระเบิด ทุ่นระเบิด วัตถุต้องสงสัย ด้วยวิธีการใช้สุนัขทหารจากหมวดสุนัขทหารของหน่วย ตรวจสอบพิสูจน์ทรายวัตถุนั้นว่าเป็นวัตถุระเบิดหรือไม่ และดำเนินการทำลายหรือเก็บกู้ตามวิธี พร้อมด้วยหมดระวังป้องกันเข้าคุ้มกันพื้นที่ โดยสุนัขทหารนั้นเป็นส่วนหนึ่งของชุดแทรกซึมที่มีศักยภาพในการปฏิบัติการส่งกำลังทางอากาศ

**การฝึก**

**หลักสูตรรีคอน**
ไฟล์:5112563_A_Royal_Thai_Reconnaissance_Marine_prepares_to_conduct_free_fall_training_during_a_joint_amphibious_assault_on_Hat_Yao_Beach.jpg|thumb|หน่วยรีคอน กองพันลาดตระเวนเตรียมตัวกระโดดร่มแบบกระตุกเอง ระหว่างการยกพลขึ้นบกที่หาดยาว สัตหีบ ในการฝึกคอบร้าโกลด์ 2019
คุณสมบัติของผู้ฝึกหลักสูตรการรบพิเศษ แขนงการลาดตระเวนสะเทินน้ำสะเทินบก และจู่โจม นาวิกโยธิน (RECON) นั้น เบื้องต้นจะต้องรับราชการทหาร สังกัดกองทัพเรือ รวมถึงเหล่าทัพอื่น และตำรวจ อายุไม่เกิน 35 ปี โดยจะต้องผ่านการทดสอบร่างกายตามเกณฑ์ที่กำหนด
นอกจากนี้ในใบสมัครของหลักสูตร ได้มีข้อความระบุไว้ว่าหากได้รับบาดเจ็บหรือเสียชีวิตจากการทดสอบหรือฝึก จะไม่สามารถเรียกร้องสิทธิการรับผิดชอบใด ๆ จากทางราชการนอกจากราชการจะพิจารณาชดเชยให้ ซึ่งหลักสูตรมีข้อกำหนดให้จำหน่ายได้ไม่เกิน 5 เปอร์เซ็น หากสูงกว่านี้คณะครูฝึกจะถูกตั้งกรรมการตรวจสอบข้อเท็จจริงและดำเนินการตามระเบียบของกองทัพ
สำหรับการฝึกของกองพันลาดตระเวนนั้น จะต้องฝึกการส่งกำลังทางอากาศ การปฏิบัติการแบบฉับพลันทางทะเล รวมไปถึงยุทธวิธีที่หลากลายที่ครอบคลุมทั้ง 3 มิติคือในน้ำ บนฟ้า และชายฝั่ง และสามารถทำหน้าที่ผู้นำหน่วยในการปฏิบัติการได้หลังจากจบหลักสูตรไป โดยหลักสูตรการฝึกใช้ระยะเวลาการฝึก 13 สัปดาห์ แบ่งเป็น- การฝึกในที่ตั้ง 5 สัปดาห์ เป็นการศึกษาในด้านวิชาการ และการเสริมสร้างสมรรถภาพทางร่างกายอย่างหนัก เพื่อเตรียมความพร้อมสำหรับการฝึกภาคสนามในช่วงที่เหลือ- การฝึกภาคทะเล 4 สัปดาห์ เป็นการฝึกนอกชายฝั่ง อาทิ การพายเรือยางทน 15 ไมล์ทะเล (27 กิโลเมตร) การวิ่งแบกเรือยางประมาณ 10 กิโลเมตรแบบไม่หยุดพัก การว่ายน้ำ 5 ไมล์ทะเล (9.6 กิโลเมตร)- การฝึกภาคป่าภูเขา 4 สัปดาห์ เป็นการฝึกการดำรงชีพในพื้นที่ป่า ภายใต้ข้อจำกัดของอุปกรณ์ ซึ่งส่วนหนึ่งของภาคป่าภูเขา คือภารกิจสุดท้ายในการฝึก ปัญหา 72 ชั่วโมง ที่ผู้เข้ารับการฝึกหลักสูตรนี้จะต้องปฏิบัติการโดยไม่ได้หยุดพักตลอดระยะเวลา 3 วัน 3 คืน

**การฝึกดำรงชีพในป่า**
ไฟล์:Jungle_Survival_Training_Cobra_Gold_16_160208-M-CX588-364.jpg|thumb|ครูสอนวิชาดำรงชีพ กองพันลาดตระเวน กำลังสาธิตการจับงูเห่าให้ทหารสหรัฐดูในการฝึกคอบร้าโกลด์ 2016
กองพันลาดตระเวน กองพลนาวิกโยธิน มีชื่อเสียงในการฝึกวิชาการดำรงชีพในป่า โดยในทุกการฝึกคอบร้าโกลด์นั้น จะมีการสอนทหารสหรัฐในการเรียนรู้การดำรงชีพภายในป่า การเลือกกินผลไม้หรือพืชชนิดต่าง ๆ ที่ทานได้ รวมถึงการสังเกต การหลีกเลี่ยงสัตว์มีพิษประเภทต่าง ๆ และการนำสัตว์และแมลงชนิดต่าง ๆ มารับประทานเพื่อดำรงชีพเมื่ออยู่ในภาวะขับขัน การจุดไฟด้วยไม้ไผ่ซึ่งเป็นพืชประจำถิ่นของป่าเขตร้อน ซึ่งจุดเด่นของการฝึกนี้คือการดื่มเลือดงูเห่าสด ๆ จากตัวงูที่พึ่งถูกฆ่า และเลือดไก่ป่าสด ๆ ที่พึ่งถูกฆ่าเพื่อดำรงชีพในยามจำเป็นเมื่อปฏิบัติงานในพื้นที่ป่าเพื่อป้องกันสภาวะขาดน้ำ

**ปฏิบัติการสำคัญ**

**สงครามเย็น**

**ชายแดนไทย - กัมพูชา**
กองพันลาดตระเวน กองพลนาวิกโยธิน มีส่วนในการปฏิบัติการที่เกี่ยวเนื่องจากสงครามเย็น ในส่วนของนาวิกโยธินที่เกี่ยวข้องกับพื้นที่จังหวัดจันทบุรี และจังหวัดตราด ซึ่งได้รับอิทธิพลมาจากสงครามกลางเมืองกัมพูชา ทำให้เกิดการปะทะตามแนวชายแดนดังกล่าวหลายครั้ง

**การปราบปรามคอมมิวนิสต์**
กองพันลาดตระเวน กองพลนาวิกโยธิน มีส่วนในการปราบปรามคอมมิวนิสต์ในรูปแบบของการจัดกำลังผสมในหน่วยบัญชาการนาวิกโยธิน ซึ่งไปปฏิบัติงานตามการร้องขอของกองทัพบกในการจัดกำลังเข้าปฏิบัติการในพื้นที่ต่าง ๆ อาทิ ในยุทธการกรุงชิง จังหวัดนครศรีธรรมราช ยุทธการสามชัย บนพื้นที่ภูลมโล รอยต่อจังหวัดเลยและจังหวัดพิษณุโลก

**ความไม่สงบในชายแดนภาคใต้**
กองพันลาดตระเวน กองพลนาวิกโยธิน เป็นอีกหนึ่งหน่วยที่ได้รับคำสั่งให้สับเปลี่ยนกำลังเพื่อลงไปประจำการในพื้นที่จังหวัดชายแดนภาคใต้ ณ หน่วยเฉพาะกิจนาวิกโยธิน กองทัพเรือ โดยจะมีการสับเปลี่ยนกำลังพลทุกปีงบประมาณ เพื่อทดแทนกำลังพลบางส่วนที่จะปลดประจำการตามวงรอบ และดูแลความสงบเรียบร้อยในพื้นที่รับผิดชอบอย่างต่อเนื่องและทั่วถึง และได้มีส่วนในปฏิบัติการสำคัญต่าง ๆ อาทิ ยุทธการที่บาเจาะ พ.ศ. 2556 ที่มีกำลังพลของหน่วยจำนวน 11 นาย เข้าร่วมสนับสนุนกำลังในปฏิบัติการดังกล่าวกองพันลาดตระเวน กองพลนาวิกโยธิน

**ยุทโธอุปกรณ์**

**อ้างอิง**
หมวดหมู่:หน่วยรบพิเศษ
หมวดหมู่:กองพันลาดตระเวน กองพลนาวิกโยธิน